ოლექსანდრ უსიკი
ოლექსანდრ უსიკი (უკრაინული Олександр Олександрович Усик, გამოთქმა [olekˈsɑndr ˈusɪk]; დაიბადა 1987 წლის 17 იანვარს) — უკრაინელი პროფესიონალი მოკრივე. ის არის აბსოლუტური ჩემპიონი ორ წონით კატეგორიაში, კრეისერ და მძიმე წონაში. 2024 წლის 18 მაისს ტაისონ ფიური დაამარცხა რინგზე, რითაც ის გახდა მძიმე წონით კატეგორიაში აბსოლუტური ჩემპიონი. 2021 წლიდან მას ასევე აქვს კრივის საერთაშორისო ორგანიზაციის (IBO)-ს ტიტული, ხოლო 2022 წლიდან ჟურნალ Ring-ის ტიტული. 1999 წლის შემდეგ, უსიკი არის პირველი აბსოლუტური ჩემპიონი მძიმე წონით კატეგორიაში, ასევე ის არის პირველი მძიმეწონოსანი, რომელსაც აქვს მსოფლიოს ოთხივე ძირითადი ტიტული მოგებული: World Boxing Association (WBA) (სუპერ ვერსია), World Boxing Council (WBC), კრივის საერთაშორისო ფედერაცია (IBF) და კრივის მსოფლიო ორგანიზაცია (WBO) - "ოთხი ქამრის ეპოქაში". 2018-2019 წლებში, უსიკი ატარებდა აბსოლუტური ჩემპიონის ტიტულს კრეისერულ წონაში, შესაბამისად ის არის პირველი მოკრივე, რომელიც გახდა აბსოლუტური ჩემპიონი კრეისერულ წონაში და მძიმე წონაში ევანდერ ჰოლიფილდის შემდეგ. უსიკი არის მესამე მოკრივე რომელიც ორ წონით კატეგორიაში გახდა აბსოლუტური ჩემპიონი. 2012 წლის ზაფხულის ოლიმპიურ თამაშებზე მან ოქროს მედალი მოიპოვა, მოყვარულების კატეგორიაში. 2013 წელს გადავიდა პროფესიონალთა კრივში, სადაც 2016 წელს მოიგო პირველი მსოფლიოს ჩემპიონის ტიტული. 2018 წელს მან თავისი მეთხუთმეტე ბრძოლა ჩაატარა სადაც გახდა პირველი უკრაინელი აბსოლუტური ჩემპიონი. უსიკი დასახელდა 2018 წლის საუკეთესო მებრძოლად Sports Illustrated, ESPN, The Ring და Boxing Writers Association of America (BWAA)-ის მიერ. 2019 წელს დატოვა კრეისერული წონის კატეგორია და გადავიდა მძიმე წონით კატეგორიაში. 2021 წელს უსიკმა დაამარცხა მძიმე წონით კატეგორიის საერთო ჩემპიონი ენტონი ჯოშუა და გახდა WBA, IBF, WBO და IBO ჩემპიონი. 2022 წელს მან შეძლო და დაიცვა თავისი ტიტული ენტონი ჯოშუასთან განმეორებით მატჩში. 2024 წლის მაისში, უსიკმა დაამარცხა ტაისონ ფიური და მოიპოვა WBC-ის ტიტული, რის შედეგადაც მოიპოვა აბსოლუტური ჩემპიონის ტიტული მძიმე წონით კატეგორიაში.